Stupesakene i Oslo: Knusende dom mot Oslo kommune i lagmannsretten
Lege Henning Hoyer skadet seg da han forsøkte å redde en livløs person på Sørenga. Nå har Oslo kommune tapt i retten mot den nå avdøde legen.  Da lege Henning Hoyer så en livløs person i sjøen ved Sørenga natten 15. juli i 2018, løp han mot sjøen, klatret over rekkverket ved bryggekanten og hoppet uti for å redde mannen.  Mannen, som hadde stupt fra rekkverket på promenadekanten, hadde pådratt seg så store hodeskader etter å ha truffet bunnen at livet hans ikke kunne reddes. Det til tross for at Hoyer klarte å stabilisere mannens hjerte- og lungefunksjon.  I redningsaksjonen pådro Hoyer selv et komplisert ankelbrudd, da han hoppet uti det grunne vannet og traff bunnen. Skaden førte til betydelige varige mén.  I 2022 gikk Hoyer til sak mot Oslo kommune med krav om erstatning for skadene. Han hadde truffet den samme undersjøiske vollen som mannen som omkom, da han utførte redningsdåden.  Etter å ha tapt i tingretten, vant Hoyer i lagmannsretten med en knusende dom.  – Erstatningsansvar En enstemmig Borgarting lagmannsrett er tydelig på at Oslo kommune er erstatningsansvarlig etter det som skjedde. Grunnen er at den undersjøiske vollen som var på stedet, er menneskeskapt. Lagmannsretten mener kommunen hadde en plikt til å sørge for at faren denne vollen utgjorde ble varslet tydeligere.  Retten legger vekt på at kommunen allerede våren 2015 ble klar over at den 2,5 meter høye bryggekanten, kombinert med vollen under sjøen som var vanskelig for badende å oppdage, innebar fare for alvorlig skade på liv og helse. Retten mener også at kommunen visste at dette var et sted med mange badende, også om natten. Og at det da var mange ruspåvirkede badende der. Kommunen visste også at lyset var dårlig der om natten.  Retten mener man med enkle tiltak kunne varslet om faren på en bedre måte enn det som ble gjort. Derfor hadde kommunen en plikt til å handle. Og det er bruddet på denne plikten som utløser erstatningsansvaret, skriver retten i dommen.  Kommunen vil ikke kommentere dommen direkte. – Oslo kommune har mottatt dommen fra Borgartings lagmannsrett. Vi vil nå gjennomgå denne og vil herunder vurdere avgjørelsen sammen med vår advokat. Spørsmålet om dommen skal ankes vil også bli vurdert, svarer Oslo kommune ved Arve Rosland til Aftenposten. Fare for skade ved bading på stedet Det ble etter flere ulykker i området rundt Sørenga utarbeidet en rapport om bunnforholdene i området.  Rapporten som ble bestilt av Bymiljøetaten, ble publisert i 2022. Den slår fast at det er «betydelig fare for stor skade» ved bading ved Sørengkaia. I utgangspunktet er det kun sjøbadet ytterst på Sørenga og badebryggen innerst i Bispevika som er regulert som badeområde.  Her er det dypt, trygt og fritt for undersjøiske hindre man kan treffe når man stuper uti. I området ellers er det flere steder grunt, og det er farlige objekter under vann. Likevel brukes hele området som badeplass av svært mange. På fine sommerdager passerer 30.000 mennesker over gangbroen ut til Sørenga. – Vanskelig møte med kommunen Hoyers advokatfullmektige Theodor Karlsen fra Haavind sier dommen er et kraftig signal til kommunen og bør mane til endring. – Det er ikke gjort store endringer der ulykken skjedde i ettertid. Kommunen visste godt hvordan området ble brukt, sett ut ifra omgivelsene ser det ut som en del av sjøbadet, så da mener retten at kommunen har et ansvar for at det er trygt, sier Karlsen. Han har sammen med Rasmus Asbjørnsen ført saken for Hoyer. Dommen mot kommunen vil heller ikke gjøre alle som eier en sjølinje ansvarlige i fremtidige badeulykker. – Dommen innebærer ikke at alle som har sjølinje må merke og ordne, men hvis man gjør menneskeskapte endringer, så har man et ansvar. Hvis det er naturlig å tolke omgivelsene slik at det er trygt å bade der, har man et ansvar. Det var umulig å se at utbygger hadde fylt på tolv meter med stein der, sier Karlsen. Hoyer døde like før saken i lagmannsretten startet. Det var et naturlig dødsfall, opplyser hans advokat. Han sier de siste årene var svært krevende for Hoyer. – Han måtte gjennom flere operasjoner og hadde store og kontinuerlige smerter frem til han gikk bort. – Hvordan opplevde Hoyer Oslo kommune i saken? – Henning opplevde møtet med kommunen etter ulykken som svært vanskelig.
Lege Henning Hoyer skadet seg alvorlig mens han forsøkte å redde en livløs mann i sjøen ved Sørenga i 2018. Mannen kunne ikke reddes.  Hoyer saksøkte Oslo kommune for erstatning etter ulykken, da han traff en undersjøisk voll som kommunen visste var farlig. Han tapte i tingretten, men vant saken i lagmannsretten i 2024.  Oslo kommune er erstatningsansvarlig fordi de ikke varslet tydelig nok om den skjulte, menneskeskapte faren. En rapport fra 2022 bekrefter stor skaderisiko ved bading i området.